Lewisov maliar

Lewisov maliar je konvenčné meno atického červenofigúrového maliara váz, činného približne v rokoch 475 až 450 pred Kr.

Lewisovho maliara (nazývaného tiež Polygnótos II) sir John Beazley pomenoval po majiteľovi jedného z jeho skyfoi (s červenofigúrovou maľbou Éós unášajúcej chlapca, zrejme Tithóna alebo Kefala) v Cambridge (Lewis Collection), ktorá bola predtým na Corpus Christi College v Cambridge (Corpus - jedna z vysokých škôl, ktoré tvoria Cambridgeskú univerzitu) a v súčasnosti je uložená v cambridgeskom múzeu Fitzwilliam (GR. Loan Ant.103.19). Neskôr však boli objavené dva skyfoi zdobené jeho rukou, ktoré boli podpísané, najskôr fragmentárne, potom v úplnom znení: POLYGNÓTOS EGRAFSEN (Polygnótos to namaľoval). Jeho staré konvenčné meno ale zostalo zachované, aby nedošlo k zámene s iným, najmä mladším vázovým maliarom Polygnótom (činným v rokoch 450 až 420 pred Kr.).

Ďalší objav tohto mena na váze bol viac mätúci ako užitočný, keďže pod týmto menom bol známy aj Maliar Nausikay a bolo to aj meno Polygnóta z Thasosu, slávneho maliara nástenných (tabuľových) malieb v ranej klasike. Často sa uvádza, že vázoví maliari sa nazývali menom tohto slávneho nástenného maliara, ktorého pôsobenie v Aténach sa mohlo začať už v časoch Lewisovho maliara. Lewisov maliar, ako aj Maliar Nausikay sa mohli inšpirovať jeho nástennými maľbami a jeho menom sa podpisovať („prepožičať si jeho meno“).

Lewisov maliar sa špecializoval výzdobe skyphoi. Bolo mu ich pripísaných asi 40 a všetky sú typu A, líšia sa ale veľkosťou a prevedením. Menšie majú jednu postavu na oboch stranách a často nie sú pri rúčkach zdobené kvetinovým vzorom. Niektoré z väčších majú tiež jednu alebo obe tieto charakteristiky, no tie prepracovanejšie majú na každom obrázku dve postavy a pri oboch rúčkach sú zdobené palmetami a úponkami. Uprednostňoval mytologické scény (často s dionýzovskými výjavmi) . Z jeho nástupcov sa na maľovanie skyfoi špecializoval najmä Maliar Penelopy.

 Referencie 


 Iné projekty 


Kategória:Maliari starovekého Grécka